Her havner bensinpengene

(VG) I Norge beholder både oljeselskapene og staten mer penger per liter bensin, enn i Sverige.

- FOR DYRT: Heine Baukop (49) fyller bensin på sin Ford Taunus ved Esso-stasjonen ved Oddemarka i Kristiansand. Prisen per liter var på tidspunktet 14.99. - Prisnivået er alt for høyt i oljerike Norge, mener Baukop, som forteller VG at han ønsker seg en lavere bensinpris. Vis mer byoutline Petter Emil Wikøren

Publisert: Publisert: 20. juli 2013 21:04

Det viser tall VG har hentet inn.

Denne sommeren er det uvanlig dyrt å fylle opp tanken. Oljeprisen har føket i været, og verdien på den norske kronen har falt.

Men dette er ikke hele forklaringen på hvorfor vi må betale mer for bensinen enn for eksempel våre venner svenskene.

Tabellen under viser hvor bensinpengene dine faktisk havner.



Tallene har Norsk Petroleumsinstitutt fått fra Statistisk sentralbyrå.

Mest til staten

Priseksemplene i tabellen er fra mai i år, som er den ferskeste statistikken som er tilgjengelig.



Gjennomsnittsprisen på bensin var da 14,50 kroner per liter.



Disse kronene går tre steder:

Først skal selvfølgelig bensinleverandøren ha dekket varekostnaden sin. Denne varekostnaden var 4,15 kroner i mai, ifølge statistikken.

Så legger bensinstasjonen på sin avanse. Avansen skal dekke alle selskapets kostnader - for eksempel transport og lønn. Det som blir igjen av avansen etter dette, blir selskapets overskudd. I gjennomsnitt var avansen 1,76 kroner i mai, ifølge SSB.

Så skal staten ha bensinavgift og CO2-avgift på 5,69 kroner. På toppen av dette kommer momsen, som også går til staten - 2,90 kroner i VGs eksempel.

(...artikkelen fortsetter under grafikken)



HER HAVNER BENSINPENGENE:Denne grafikken viser hvordan litersprisen på bensin og diesel brytes ned, og hvor pengene havner. Kilde er SSB og Norsk petroleumsinstitutt. Grafikken tar utgangspunkt i gjennomsnittspriser for mai 2013. Avanse er summen av selskapets utgifter og overskudd. Vis mer

Samme innkjøpspris

- Innkjøpsprisen er i prinsippet den samme i hele Europa. Så prisforskjellen mellom to land ligger enten i statens avgifter eller selskapenes avanse, forklarer administrerende direktør Ulf Svahn i Svenska Petroleum & Biodrivmedel Institutet.

Tallene fra hans institutt viser ganske riktig at den svenske staten tar 73 øre mindre i avgifter per liter bensin. Da har vi regnet om til norske kroner etter torsdagens kronekurs, og inkludert moms.

For diesel skal den svenske staten ha 6 øre mer enn den norske.

Høyere avanse



Men også selskapenes avanse er høyere i Norge enn i Sverige.

- Tallet du oppgir for bensin i Norge, er 40-45 øre høyere enn i Sverige, sier Svahn til VG.

Avansen på diesel vil han ikke sammenligne, fordi mye diesel i Sverige selges utenom bensinstasjonene.

Svahn tilføyer raskt at norske oljeselskaper ikke nødvendigvis tjener mer penger enn de svenske.

- Norge har alltid hatt høyere kostnader enn Sverige, sier Svahn.

Store avstander



Det samme sier pressetalsmann Knut Hilmar Hansen i Statoil Fuel & Retail Norge.

- Vi har mange og små stasjoner, og store transportavstander. Dessuten er kostnadsnivået i Sverige generelt lavere, inkludert lønnsnivået, sier Hansen.

Men hovedforklaringen er avgiftene, mener han.

- Lavere særavgifter i Sverige enn i Norge er en viktig årsak til at veiledende pris på bensin er lavere i Sverige enn i Norge. Diesel er dyrere i Sverige, sier Hansen.

- Ingen kampsak



Norges Automobil-Forbund (NAF) forteller VG at de ikke flyr i taket over at norske selskaper henter mer ut av en literpris på bensin og diesel, enn svenskene.

- Jeg tror de har rett i at kostnadene er høyere her. Den enkelte bensinstasjon tjener ikke så mye på bensinen, sier Nils Sødal i NAF.

Han legger til at bensinpriser ikke er en kampsak for NAF.



- Det er viktigere å få ned kjøpsavgiftene. Vi mener det er riktigere å avgiftsbelegge bruk mer enn kjøp.

Les også: